Anna Vyakhireva skoraði níu mörk fyrir Rússland og var valin besti leikmaður leiksins . Hér skýtur hún að marki Norðmanna í leiknum í morgun . Ljósmynd / IHF Rússland vann til bronsverðlauna á heimsmeistaramóti kvenna í handknattleik eftir 33 : 28 - sigur á Noregi í Kumamoto í morgun . Þetta er í fyrsta sinn sem Rússland vinnur til verðlauna síðan 2009 en sömuleiðis í fyrsta sinn sem Noregur vinnur ekki til verðlauna eftir að hafa komist í undanúrslit undir stjórn Þóris Hergeirssonar . Norðmenn hófu leikinn betur , skoruðu fyrstu þrjú mörkin og voru 7 : 5 - yfir eftir tíu mínútur , fyrst og fremst þökk sé Silje Solberg í markinu sem varði m.a. vítakast í upphafi leiks . Rússarnir áttu hins vegar eftir að færa sig upp á skaftið . Staðan var 7 : 7 um miðjan fyrri hálfleik og sterkur 5 : 0 - kafli liðsins skömmu fyrir hlé sá til þess að staðan var 13 : 9 í hálfleik , Rússum í vil . Anna Vyakhireva var markahæst með níu mörk fyrir Rússland en þær Emilie Hegh Arntzen og Stine Bredal Oftedal skoruðu báðar sjö mörk fyrir Noreg . Rússar gáfu forystuna ekki frá sér í síðari hálfleik og voru verðskuldaðir sigurvegarar í leikslok . Holland og Spánn mætast í úrslitaleiknum klukkan 11:30 .